## Pravilnik o Jedinstvenom registru hrvatskih branitelja iz Domovinskog rata

### NN 43/2005 (4.4.2005.), Pravilnik o Jedinstvenom registru hrvatskih branitelja iz Domovinskog rata

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**832**

Na temelju članka 108. stavka. 1. točke. 15.
Zakona o pravima hrvatskih branitelja iz Domovinskog rata i članova njihovih
obitelji (»Narodne novine« 174/2004.), potpredsjednica Vlade Republike Hrvatske
i ministrica obitelji, branitelja i međugeneracijske solidarnosti donosi

## PRAVILNIK

### O JEDINSTVENOM REGISTRU HRVATSKIH BRANITELJA IZ DOMOVINSKOG RATA

Članak 1.

Ovim se Pravilnikom uređuje način prikupljanja
podataka i vođenja jedinstvenog registra hrvatskih branitelja iz Domovinskog
rata (u daljnjem tekstu Jedinstveni registar), te način izdavanja i obrazac
iskaznice za hrvatske branitelje iz Domovinskog rata.

Članak 2.

(1) Jedinstveni registar vodi Ministarstvo
obitelji, branitelja i međugeneracijske solidarnosti (u daljem tekstu
Ministarstvo).

(2) U Jedinstvenom se registru vode podaci o
osobama koje imaju status hrvatskog branitelja iz Domovinskog rata na temelju
odredbe članka 2. stavka 1. Zakona o pravima hrvatskih branitelja iz
Domovinskog rata i članova njihovih obitelji (»Narodne novine« 174/2004.).

Članak 3.

(1) Jedinstveni se registar sastoji od dva
dijela: općeg i posebnog.

(2) U opći se dio unose opći podaci o hrvatskom
branitelju iz Domovinskog rata: ime, prezime, ime oca, datum i mjesto rođenja,
spol, mjesto prebivališta i adresu stanovanja i čin, s oznakom je li redovni
ili počasni.

(3) U posebni se dio unose podaci o ratnom putu
hrvatskog branitelja iz Domovinskog rata i to:

– naziv postrojbe koja je izdala potvrdu o
sudjelovanju u Domovinskom ratu

– vrijeme trajanja sudjelovanja u Domovinskom
ratu

– dužnosti koje je obnašao u postrojbi

– status dragovoljca – kao pripadnik Hrvatske
vojske, djelatnog i pričuvnog sastava Ministarstva unutarnjih poslova,
naoružanih dragovoljačkih odreda Narodne zaštite ili Hrvatskih obrambenih snaga
(HOS)

– odličja.

Članak 4.

(1) Podatke o sudjelovanju u Domovinskom ratu
dostavljaju Ministarstvo obrane i Ministarstvo unutarnjih poslova.

(2) Podaci iz stavka 1. ovog članka trebaju
sadržavati ime, prezime, ime oca, datum i mjesto rođenja hrvatskog branitelja
iz Domovinskog rata, spol, mjesto prebivališta i adresu stanovanja, čin s oznakom
je li redovni ili počasni, oznaku postrojbe, odnosno ustrojstvene jedinice ako
se radi o pripadniku Ministarstva unutarnjih poslova koja je izdala potvrdu o
sudjelovanju, dužnosti koje je obnašao u postrojbi, vrijeme sudjelovanja u
Domovinskom ratu s naznakom da li ima status dragovoljca iz Domovinskog rata i
po kojoj osnovi ima taj status.

(3) Podatke o prebivalištu hrvatskih branitelja
dostavlja Ministarstvo unutarnjih poslova na traženje Ministarstva.

Članak 5.

(1) Elektronički zapisi s podacima iz članka 4.
ovog Pravilnika prikupljaju se i unose u bazu podataka Jedinstvenog registra.

(2) Baza podataka obrađuje se i pretražuje
pomoću informatičke aplikacije.

Članak 6.

(1) Ministarstvo izdaje iskaznice hrvatskim
braniteljima iz Domovinskog rata.

(2) Iskaznica za hrvatskog branitelja iz
Domovinskog rata izdaje se na propisanom obrascu 1. koji sadrži: grb RH, naziv
Ministarstva, natpis »Iskaznica, Hrvatski branitelj iz Domovinskog rata«,
serijski broj, prostor za ime i prezime hrvatskog branitelja, datum i mjesto
rođenja, mjesto prebivališta i adresu stanovanja, mjesto i datum izdavanja,
pečat i potpis ministrice obitelji, branitelja i međugeneracijske solidarnosti,
a na drugoj stranici (poleđici) tekst: »Ova iskaznica
služi u svim slučajevima u kojima je potrebno dokazivanje statusa hrvatskog
branitelja iz Domovinskog rata, a vrijedi samo uz predočenje osobne iskaznice«.

(3) Obrazac iskaznice pravokutnog je oblika
veličine 5,5 x 8,5 cm i služi u svim slučajevima u kojima je potrebno
dokazivanje statusa navedenog u iskaznici te vrijedi samo uz predočenje osobne
iskaznice.

Članak 7.

(1) Iskaznice za hrvatske branitelje iz
Domovinskog rata izdat će se u roku tri mjeseca od dana upisa hrvatskog
branitelja u Jedinstveni registar.

(2)
Iskaznice izdaje Ministarstvo po službenoj dužnosti i dostavlja ih na kućnu
adresu nositelja iskaznice.

Članak 8.

Podaci iz članka 4. ovog Pravilnika koji nisu
dostavljeni Ministarstvu obvezno se dostavljaju Ministarstvu najkasnije u roku
mjesec dana od stupanja na snagu ovog Pravilnika.

Članak 9.

Obrazac
1. tiskan je uz ovaj Pravilnik i njegov je sastavni dio.

Članak 10.

Ovaj
Pravilnik stupa na snagu danom objave u »Narodnim novinama«.

Klasa:
011-02/05-0001/3

Urbroj: 519-04/2-1-05-1

Zagreb,
24. ožujka 2005.

            Potpredsjednica

            Vlade
Republike Hrvatske i

            ministrica
obitelji, branitelja

            i
međugeneracijske solidarnosti

            **Jadranka Kosor, dipl. iur**., v. r.

![](dodatni/355704.gif)

Pravilnik, NN 43/2005-832